එහි සඳහන් වුණේ ජනාධිපති ගෝඨාභය රාජපක්ෂගේ ප්‍රධානත්වයෙන් අද රැස්වූ කොවිඩ් මර්දන විශේෂ කමිටුව එන්නත්කරණ වැඩපිළිවෙලෙහි ප්‍රගතිය පිළිබඳව දීර්ඝ ලෙස සමාලෝචනය කළ බවයි.මෙතෙක් එන්නත් ලැබී නැති වයස අවුරුදු 30 ට වැඩි යම් පුද්ගලයෙකු හෝ ප්‍රදේශයක් වේ නම් ඒ පිළිබඳ දැනුම්දී අවශ්‍ය එන්නත් ඉල්ලුම් කරන ලෙස ප්‍රාදේශීය සෞඛ්‍ය වෛද්‍ය නිලධාරින් දැනුවත් කරන්නැයි ජනාධිපතිවරයා මෙහිදී උපදෙස් ලබාදී තිබෙනවා.අග්‍රාමාත්‍ය මහින්ද රාජපක්ෂ මෙම හමුවේදී සඳහන් කර ඇත්තේ එන්නත ලබා ගැනීමට ජනතාව උනන්දු කරවීම ප්‍රාදේශීය දේශපාලනඥයන්ගේ වගකීමක් වන බවයි.අවුරුදු 60 ට වැඩි බෝ නොවන රෝගවලින් පෙලෙන පුද්ගලයන්ට වෛරසය ආසාදනය වුවහොත් හැකි ඉක්මනින් රෝහල් ගත කළ යුතු බව මෙහිදී අවධාරණය කෙරුණා.කොවිඩ් ආසාදිතයෙකු නොවන සහ නිවසේ කිසිවෙකු නිරෝධායනයට ලක් නොවන පුද්ගලයෙකු මියගියහොත් දේහය පිළිබඳ අවසන් කටයුතු පැය 24 ක් තුල සිදුකිරීමට ගෙන ඇති තීරණය තවදුරටත් ක්‍රියාත්මක කිරීම කෙරෙහි ද සාකච්ඡාවේදී අවධානය යොමුව තිබෙනවා.නිරෝධායන ඇඳිරි නීති කාලසීමාවේ ජනතාවගේ දෛනික අවශ්‍යතා ඉටු කිරීමට ගෙන යන වැඩපිළිවෙල පිළිබඳව දීර්ඝ ලෙස සාකච්ඡා කළ කොවිඩ් මර්දන විශේෂ කමිටුව තීරණය කර ඇත්තේ දෛනික රැකියාවල නිරත සහ අඩු ආදායම්ලාභී ජනතාව කෙරෙහි විශේෂ අවධානයක් යොමු කිරීමටයි.මේ අතර, හෙට සහ අනිද්දා දිවයිනේ සියලුම ආර්ථික මධ්‍යස්ථාන තොග වෙළඳාම සඳහා පමණක් විවෘත කිරීමට රජය තීරණය කර තිබෙනවා.මේ අතර, ලෝක සෞඛ්‍ය සංවිධානයේ විශේෂඥයින් 17 දෙනෙකු හා මෙරට වෛද්‍ය විශේෂඥයින් 16 දෙනෙකුගෙන් සමන්විත තාක්ෂණික කණ්ඩායමක් එක්ව සැකසූ වාර්තාවක් මගින් නිර්දේශ කිහිපයක් ඉදිරිපත් කර තිබෙනවා.අදාළ වාර්තාව සකසා ඇත්තේ මෙරට කොවිඩ් ව්‍යාප්තිය, කොවිඩ් මරණ , එන්නත්කරණය සහ රට වසා දැමීම තුළින් සිදුවන ආර්ථිකමය පාඩු යන කරුණු පදනම් කර ගනිමින්.එහි දැක්වෙන්නේ කොවිඩ් ව්‍යාප්තිය පාලනය සඳහා ඔක්තෝබර් 02 වැනිදා දක්වා රට වසා දැමීම ක්‍රියාත්මක විය යුතු බවයි.අවසන් දින 7 තුළ කොවිඩ් මරණ වාර්තා වීම අතින් ශ්‍රී ලංකාව ලොව 11 වැනි ස්ථානයට පත්ව ඇති බවද එම වාර්තාවෙන් පෙන්වා දෙනවා.ලෝක සෞඛ්‍ය සංවිධානය හා එක්ව මෙම වාර්තාව සැකසීම සඳහා විශේෂඥ වෛද්‍යවරුන් වන පාලිත අබේකෝන්, නිහාල් අබේසිංහ, රජීව් ද සිල්වා, ,පද්මා ගුණරත්න ,ආනන්ද විජේවික්‍රම යන අය එක්වී තිබෙනවා.මීට අමතරව මහාචාර්යවරුන් වන සරෝජ් ජයසිංහ, ඉන්දික කරුණාතිලක, නීලිකා මලවිගේ, කාමිනී මෙන්ඩිස්, මලික් පීරිස් සහ මංජු විජේසිංහ යන අය ද එක්ව තිබුණා.